CSL คาดรายได้ปีนี้ทรงตัวจากปีก่อน – ตั้งเป้าศูนย์ดาต้าเซ็นเตอร์มีผู้ใช้เต็ม 100%
CSL คาดรายได้ปีนี้ทรงตัวจากปีก่อน รุกให้ธุรกิจด้านไอซีทีเป็นหลัก, เชื่อธุรกิจให้บริการอินเทอร์เน็ตความเร็วสูงตามคอนโดมิเนียมโตเท่าตัว - ตั้งเป้าศูนย์ดาต้าเซ็นเตอร์มีผู้ใช้เต็ม 100% จากปีก่อน 68% 
20 ก.พ. 2560

นายอนุวัฒน์ สงวนทรัพยากร หัวหน้าคณะผู้บริหารด้านการเงิน บริษัท ซีเอส ล็อกซอินโฟ จำกัด (มหาชน) หรือ CSL เปิดเผยว่า บริษัทคาดรายได้ปีนี้จะทรงตัวจากปีก่อนที่ 2,917.86 ล้านบาท โดยในปีนี้ธุรกิจให้บริการด้านไอซีทีจะเป็นธุรกิจหลักของบริษัท ซึ่งเชื่อว่าการแข่งขันจะคงอยู่ในระดับสูงอย่างต่อเนื่อง แต่อย่างไรก็ตาม คาดว่าปีนี้ศูนย์ดาต้าเซ็นเตอร์จะมีการใช้บริการเต็ม 780 ราย จากปัจจุบันมีผู้ใช้งานอยู่ทั้งหมด 68% หากผู้ใช้บริการเต็มแล้วบริษัทฯจะมีการพิจารณาลงทุนศูนย์ดาต้าเซ็นเตอร์แห่งใหม่เพิ่มเติม ในปี 61 เบื้องต้นน่าจะใช้งบลงทุนไม่เกิน 350 ล้านบาท
ทั้งนี้ บริษัทตั้งเป้าที่จะมีผู้ใช้บริการอินเตอร์เน็ตความเร็วสูงตามคอนโดมิเนียม (Broadband for Condominium) เพิ่มขึ้นเป็นไม่ต่ำกว่า 20,000 ราย หรือเติบโตเท่าตัวจากปัจจุบันอยู่ที่ 11,000 ราย โดยบริษัทยังเน้นการขยายบริการตามคอนโดมิเนียมต่างๆ ซึ่งบริษัทมองว่าธุรกิจให้บริการอินเทอร์เน็ตความเร็วสูงยังสามารถเติบโตได้ดี ค่าบริการที่ 450 บาทต่อเดือนถือว่าเป็นราคาที่เหมาะสมและสามารถแข่งขันกับผู้ประกอบการรายอื่นได้แน่นอน
ด้านธุรกิจสื่อโฆษณาผ่านสมุดหน้าเหลืองที่ดำเนินธุรกิจผ่าน บริษัท เทเลอินโฟ มีเดีย จำกัด (มหาชน) หรือ TMC ซี่งเป็นบริษัทย่อย ทำหน้าที่เชื่อมระหว่างผู้ซื้อและผู้ขาย ผ่านการสร้างฐานข้อมูลสินค้าและบริการทุกประเภท ทั้งกลุ่มธุรกิจและอุตสาหกรรม Business to Business(B2B) หรือกลุ่มอุปโภคบริโภคภาคครัวเรือน Business to Consumer(B2C)
ทั้งนี้ ปัจจุบันรายได้จากการขายโฆษณาในสมุดโทรศัพท์หน้าเหลือง ไทยแลนด์ เยลโล่เพจเจส ยังคงมีแนวโน้มลดลง เนื่องจากเปลี่ยนแปลงพฤติกรรมของผู้ลงโฆษณาไปสู่สื่อโฆษณาออนไลน์ที่ถูกว่า ดังนั้น เพื่อชดเชยรายได้จากการขายโฆษณาในสมุดหน้าเหลือที่ลดลง บริษัทก็มีการปรับต้นทุนการบริหารให้ลดลงและหันมารุกทางด้านออนไลน์มากขึ้น ทำให้คาดว่าในปีหน้าธุรกิจนี้จะไม่ขาดทุน
“ปีนี้การแข่งขันที่สูงด้วยผู้ให้ประกอบกิจการด้าน ICT ที่ค่อนข้างมาก ทำให้เราต้องมาแข่งขันทั้งด้านการตลาด และด้านราคา ทำให้ปีที่ผ่านมารายได้ของเราลดลงไป แต่ปีนี้เราเชื่อว่าผลประกอบการจะสามารถทรงตัวจากปีก่อนได้ เพราะดาต้าเซ็นเตอร์ ที่น่าจะเต็ม 100% ได้ ขณะที่ธุรกิจให้บริการอินเตอร์เน็ตความเร็วสูงตามคอนโดมิเนียมก็ยังสามารถเติบโตได้ และปีนี้เองเราก็เชื่อว่าจะสามารถเติบโตได้ถึงเท่าตัว”นายอนุวัฒน์ กล่าว